Després de la forta mobilització de pares d’alumnes, càrrecs electes i professors contra la supressió de la formació de professors de català a la universitat de Perpinyà, el diputat de Catalunya Nord, Romain Grau, assegura que aquesta formació universitària seria mantinguda, segons ha informat Ràdio Arrels de Perpinyà. Grau explica que després d’haver interpel·lat el ministre francès d’Educació i del Rectorat, ha tingut l’assegurança del manteniment de la formació de professors de català.

Fa algunes setmanes que es va anunciar que el 2020, no hi hauria cap plaça oberta en la formació universitària de català, i això tot i que fa mesos que les inscripcions als cursos de preparació estan obertes. Després de dies de mobilitzacions, sembla que finalment l’administració francesa ha cedit. Tanmateix, encara no hi ha confirmació d’aquesta informació per part del ministeri francès d’educació.